UMnu.Eddie Cross Umiswa Phambi Komthethwandaba Kamantshi 
Ummeli we Bulawayo South edale lephamalamende oweMDC-T wetheswa icala lokwephula umthetho wePosts & Telecommunications Act ngokuthethisa umphathi walelibandla koBulawayo
BULAWAYO — Ummeli we Bulawayo South edale lephamalamende ekubandla le MDC-T umnumzana Eddie Cross usemiswe phambi komthethwandaba kamantshi wakoBulawayo esetheswa icala lokwephula umthetho we Posts and Telecommunications Act ngokuthethisa umphathi walelibandla koBulawayo esithi uyisiphukuphuku kanti njalo abantu abamnyama abangeke balibusa kuhle lelilizwe. Umnumzana Cross umiswe phambi kukamantshi uGladmore Mushove esetheswa icala lokwephula u Section 88 walumthetho, ovalela ukuthunyelwa kwamazwi ahlambazayo ecingweni noma ngomlayezelo othunyezwa ngocingo. Ubotshwe ngemva kokuba umphathi we hofisi yebandla lakhe le MDC-T koBulawayo umnumzana Nkululeko Ndlovu emmangalele esithi umthuke ngenhlamba ezikhetha umhlobo ngesikhathi emtshayele ucingo ecele ukuthi abuyisele ebandleni imali yokubhadala eyayisele ngemva kokubhadalwa kwababengabancedisi babakhankasayo ama polling agents kukhetho olwedluleyo. UNdlovu uthi oka Cross umphendule ngamagama amabi emtshela ukuthi uyisiphukuphuku esikhuluma amahlaya kanti njalo abantu abamnyama abangeke balibuse kuhle lelilizwe. Kodwa igqwetha lika Cross umnumzana Cherry uthi akalacala njalo ubotshwe ngephutha ngoba umthetho wePosts and Telecommunications awumbophi otshayelwe ucingo kodwa ubopha umatshaya ucingo, Uthe ngalokhu, uCross angeke etheswa cala emthethwandaba kuze kutholakale umthetho oyiwo owetheswa icala ngaphansi kwawo kodwa hatshi owe Posts and Telecommunications Act. Kodwa igqwetha likahulumende lithi akulaphutha ukubotshwa kukaCross ngaphansi kwal’umthetho ngoba yiwo awephuleyo. Lithi umthetho upha umlandu kubani lobani othuka abanye ecingweni, kungakhathalekile ukuthi otshayele omunye ucingo ngubani. Lithi ngalokhu, umthethwandaba ulakho konke okufuneka ukuthetha icala lika Cross. Lizaqhubeka ngoLwesihlanu icala lapho umantshi akhangelelwe ukunquma ukuthi okaCross wetheswa icala eliyilo na anduba liqale ukuthethwa.